KIRJALLINEN KYSYMYS E-1154/03

esittäjä(t): Karl-Heinz Florenz (PPE-DE), Willi Görlach (PSE),Friedrich-Wilhelm Graefe zu Baringdorf (Verts/ALE), Christa Klaß (PPE-DE)ja Dagmar Roth-Behrendt (PSE) komissiolle

(1. huhtikuuta 2003)

Aihe: Asetus (EY) N:o 1774/2002, ruokajätteen ja elintarviketeollisuuden tuotteiden käyttö EU-maissa

3. lokakuuta 2002 annetussa Euroopan parlamentin ja neuvoston asetuksessa (EY) N:o 1774/2002(1) muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä ei edellytetä ruokajätteen pakollista keräämistä eikä säädetä siitä, miten keruu suoritetaan.

Asetuksen (EY) N:o 1774/2002 6 artiklan 1 kohdan f alakohdassa elintarviketeollisuuden tuotteet on määritelty luokkaan 3 kuuluvaksi ainekseksi. Tämä tarkoittaisi, että esimerkiksi leivonnaisia, joiden valmistuksessa on käytetty eläinperäisiä tuotteita (esim. kananmunia), tai maitoa ja maitotuotteita ei saisi syöttää eläimille.

1. Onko komissiolla tietoa, kerätäänkö kaikkialla EU:ssa ruokajäte erillään muista jätteistä ja onko sen käsittely tai hävittäminen vaaratonta? Miten keruu tapahtuu? Ellei keruuta ole järjestetty, katsooko komissio, että kannattaisi teettää tutkimus asian selvittämiseksi tarkemmin?

2. Onko komissiolla tietoa tutkimuksista, jotka osoittavat, että usein mainitut vaihtoehtoiset menetelmät ruokajätteen hyödyntämiseksi eläinten ruokinnassa kompostointi ja käsittely biokaasulaitoksissa olisivat pitkällä aikavälillä käyttökelpoisia ja tartuntatauteja ajatellen turvallisia? Ellei ole, katsooko komissio, että kannattaisi teettää tutkimus asian selvittämiseksi tarkemmin?

3. Katsooko komissio, että leivonnaisia, joiden valmistuksessa on käytetty eläinperäisiä tuotteita (esim. kananmunia), tai maitoa ja maitotuotteita ei saisi syöttää eläimille? Voiko komissio kertoa, mitä eläimistä peräisin olevia aineita ja seoksia, jotka sisältävät eläimistä peräisin olevia aineita, saa edellä mainitun asetuksen antamisen jälkeen vielä syöttää eläimille?

(1) EYVL L 273, 10.10.2002, s. 1.

David Byrnen komission puolesta antama vastaus

(16. toukokuuta 2003)

Asetuksessa (EY) N:o 1774/2002 säädetään kaikkien eläimistä saatavien sivutuotteiden (paitsi luokkaan 3 kuuluvan ruokajätteen) keruun, kuljetuksen ja tunnistamisen järjestämisestä. Liitteessä I määritellään ruokajätteeksi kaikki ravintoloista, pitopalveluista ja keittiöistä, myös keskuskeittiöistä ja kotitalouksien keittiöistä, peräisin oleva jäteruoka. Tämän vuoksi komissio katsoo, että ruokajäte on sellaisissa tiloissa tuotettua jätettä, missä ruokaa valmistetaan suoraan kulutukseen, lukuunottamatta entisiä elintarvikkeita, jotka 6 artiklan 1 kohdan f alakohdan mukaisesti ovat peräisin vähittäiskaupoista, kuten supermarketeista, tai ruokatehtaista, jotka valmistavat tuotteita vähittäismyyntiin.

Asetuksen 6 artiklan 1 kohdan f alakohta kattaa entiset eläinperäiset elintarvikkeet, joita ei ole enää tarkoitettu ihmisravinnoksi kaupallisista syistä tai sellaisten valmistuksessa tai pakkauksessa esiintyneiden ongelmien tai muiden vikojen vuoksi, jotka eivät aiheuta riskiä ihmisille tai eläimille. Tämän vuoksi komissio katsoo, että tämän artiklan ei ole tarkoitettu kattavan esimerkiksi leipomotuotteita (kuten jäteleipää, kakkuja, leivoksia ja keksejä), makaronia, suklaata, makeisia tai samankaltaisia tuotteita, jotka eivät sisällä tai eivät ole olleet kosketuksissa eläinruhojen, eläinruhojen osien ja eläinperäisten tuotteiden kanssa (muut kuin esimerkiksi juoksetettu tai sulatettu rasva, maito tai munat, jotka on yhdistetty toiseen tällaiseen tuotteeseen, mutta jotka eivät muodosta tuotteen pääainesosaa eivätkä sisällä tuoretta lihaa, lihatuotteita tai lihavalmisteita). Tämän vuoksi tällaisten leipomotuotteiden käsittely, käyttö ja hävittäminen eivät kuulu tämän asetuksen soveltamisalaan.

Jäsenvaltioiden asiantuntijoiden kanssa järjestetyissä elintarvikeketjua ja eläinten terveyttä käsittelevän pysyvän komitean kokouksessa keskusteluissa ilmeni, että entisten elintarvikkeiden keruu-, käyttö- ja hävittämistavat vaihtelevat. Niitä jatkokäsitellään rehuksi sekä kompostoidaan ja käsitellään biokaasulaitoksissa tai viedään kaatopaikalle paikallisista olosuhteista riippuen.

Komissio ei aio nyt tehdä erillistä tutkimusta entisten elintarvikkeiden keruusta ja käsittelystä, vaan aikoo antaa asiasta kertomuksen niiden tietojen perusteella, jotka jäsenvaltioilta on tarkoitus saada asetuksen noudattamisesta vuoden 2003 loppuun mennessä. Tarvittaessa kertomukseen liitetään ehdotuksia alalla annettaviksi säädöksiksi.

Antaessaan asetuksen (EY) N:o 1774/2002 täytäntöönpanoa ja siirtymäkauden toimenpiteitä koskevat asetukset komissio sitoutui seuraavassa eläinten terveyttä käsittelevässä pysyvän komitean kokouksessa esittämään ehdotuksen 6 artiklan 1 kohdan f alakohdan soveltamisalan selventämiseksi. Lisäksi se ehdotti, että jäsenvaltioille myönnettäisiin 31. joulukuuta 2004 asti rajoitettu poikkeus (jolle on asetettu useita ehtoja) luokkaan 3 kuuluvan aineksen kompostoimisen ja käsittelyn yhteydessä biokaasulaitoksissa. Koska eläinperäisiä tuotteita sisältävät entiset elintarvikkeet kuuluvat luokkaan 3, jäsenvaltiot voivat poikkeuksen nojalla edelleen soveltaa entisten elintarvikkeiden kompostoinnista ja käsittelystä biokaasulaitoksissa annettuja kansallisia sääntöjä.